32004R0877
L 162/54
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 877/2004 НА КОМИСИЯТА
от 29 април 2004 година
за определяне на подробни правила за прилагане на Регламент (ЕО) № 2200/96 по отношение на съобщаването на цените, регистрирани на пазарите на някои пресни плодове и зеленчуци
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 28, параграф 2 от него,
като има предвид, че:
(1)
Регламент (ЕО) № 2200/96 на Съвета изисква държавите-членки да уведомяват Комисията за цените на някои пресни плодове и зеленчуци, регистрирани на представителните пазари. Подробните правила за прилагане на тези изисквания бяха определени с Регламент (ЕО) № 659/97 на Комисията (2), отменен с Регламент (ЕО) № 103/2004 на Комисията от 21 януари 2004 година относно определяне на подробни правила за прилагане на Регламент (ЕО) № 2200/96 на Съвета по отношение на режима на интервенции в сектора на плодовете и зеленчуците (3). Следователно, следва да бъдат приети нови подробни правила на прилагане относно уведомяването за цените, регистрирани на пазарите на някои пресни плодове и зеленчуци, които, за по-голяма яснота, следва да се разграничат от подробните правила за прилагане относно режима на интервенции и изтегляне от пазара в сектора на плодовете и зеленчуците.
(2)
Цените, предадени на Комисията за всеки продукт, следва да бъдат сравними. Съответно следва да се прилага хармонизирана дефиниция в цялата Общност по отношение на етапа от търговията, търговския вид, класа качество и при необходимост по отношение на сорта или типа. Различните представителни пазари за всеки от съответните продукти следва също така да бъдат дефинирани. Освен това държавите-членки следва да предоставят необходимите обяснения на Комисията относно възприетите методи и критерии за изчисляване на въпросните цени.
(3)
За да се осигури бързото движение на информацията, следва да се използват електронни средства за предаване на данни.
(4)
С цел по-голяма прозрачност Комисията следва да уведомява държавите-членки за цените, регистрирани в Общността като цяло, както и за средната цена в Общността.
(5)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
1. Цените, които се регистрират съгласно член 28, параграф 1 от Регламент (ЕО) № 2200/96 за клас I, са цени на излизане от склада за опаковане, без ДДС, сортирани, опаковани и ако е необходимо, палетизирани продукти, изразени в евро за 100 килограма нето тегло.
2. Държавите-членки определят представителните пазари, посочени в член 28, параграф 1 от Регламент (ЕО) № 2200/96 въз основа:
а)
или на сделките, осъществени на пазари, които могат да бъдат физически идентифицирани (пазари на едро, аукциони и други места за физическа среща на предлагането и търсенето) в района на производство,
б)
или на директни сделки между производители от района на производство и индивидуални купувачи (купувачи на едро, търговци, центрове за дистрибуция и други оператори),
в)
или на комбинация от типовете сделки, посочени в букви а) и б).
Списъкът на представителните пазари фигурира в приложението.
Член 2
За продуктите, изброени в приложението, държавите-членки изпращат на Комисията не по-късно от 12.00 часа (брюкселско време) в сряда всяка седмица съобщение, отразяващо за всеки пазарен ден регистрираната на пазарите, включени в приложението, средна цена в евро за 100 килограма за типовете и/или сортовете продукти и за размерите и/или качеството, включени в приложението, за които са осъществени сделки, както е посочено в член 1, параграф 2.
Това съобщение се изпраща по електронната система, посочена от Комисията.
Комисията предава на държавите-членки получената информация, заедно със средната цена в Общността за всеки съответен продукт.
Член 3
1. При искане от Комисията държавите-членки я уведомяват за метода, възприет от тях за изчисляване на средната цена, посочена в член 2, първи параграф.
В случаите, когато типовете и/или сортовете съответни продукти се отнасят до размери и/или търговски вид, различни от включените в приложението, държавите-членки могат да изчислят средната цена за размерите и/или търговския вид, включени в приложението, с помощта на коефициенти за превръщане. Определянето на коефициентите за превръщане е част от метода, посочен в първа алинея от настоящия параграф.
2. При необходимост Комисията установява общи насоки относно метода, посочен в параграф 1.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 април 2004 година.